Sandro Rosell presentarà abans de dilluns a les 10 del matí el recurs contra el seu empresonament preventiu. Hi nega tots els fets dels que se l´acusa i a més assegura que la seva situació està del tot regularitzada a la Hisenda espanyola. Fonts properes al cas confirmen, a més, que es considera una "víctima d´una operació de Madrid contra Catalunya i Barcelona".



Qui ja ha fet el pas de presentar el recurs és l'empresari lauredià Joan Besolí. També nega totes les acusacions i, a més, ha presentat un seguit de circumstàncies personals que acreditarien que no té previst abandonar Espanya. Besolí va ser empresonat sense fiança perquè si tornés al Principat, Andorra no estaria obligada a lliurar-lo a Espanya perquè se'l jutgés.



Aquest divendres també s'ha sabut, a través de El País, que la jutgessa de l'audiència espanyola ha demanat l'embargament de desenes d'immobles i una vintena de comptes corrents que Sandro Rosell tenia a Espanya. L'expresident del Barça ja té un pis embargat a Andorra la Vella des del 2016, perquè el Principat té una investigacio oberta contra ell per blanqueig de capitals des de fa dos anys. De fet, la col·laboració entre els tribunals de totes dues causes, l'andorrana i l'espanyola, és fluida.



La mateixa Lamela va demanar, a través d'una comissió rogatòria, l'escorcoll de la casa i l'empresa de Besolí la setmana passada en el marc de l'operació. També van embargar-se-li com a mesura cautelar diverses propietats. Una mesura que ja s'ha aixecat.



Besolí i Rosell van ser empresonats a Soto del Real dijous passat. Les detencions es van fer en el marc de l´operació Rimet. S´investiga si formen part d´una organització criminal d´àmbit transnacional dedicada a rentar comissions pels drets audiovisuals de la selecció de futbol del Brasil.



Informa: Judit Pedrós